KIRJALLINEN KYSYMYS P-0396/03 esittäjä(t): Hugues Martin (PPE-DE) komissiolle. EU:n ja Chilen assosiaatiosopimus.



Virallinen lehti nro 192 E , 14/08/2003 s. 0183 - 0184



KIRJALLINEN KYSYMYS P-0396/03 esittäjä(t): Hugues Martin (PPE-DE) komissiolle (10. helmikuuta 2003) Aihe: EU:n ja Chilen assosiaatiosopimus Euroopan unioni ja Chile ovat allekirjoittaneet äskettäin assosiaatiosopimuksen(1), joka on esitelty uudistusmielisimpänä ja merkittävimpänä sopimuksena, joka koskaan on tehty muun kuin ehdokasmaan kanssa. Komissio on osana tätä assosiaatiosopimusta neuvotellut suoraan viinejä ja alkoholijuomia koskevan sopimuksen ja erityisesti säännöt, jotka koskevat perinteisiä merkintöjä viinien alkuperän määrittelemiseksi. Vaikka tämä viinisopimus on yleisesti ottaen tyydyttävä, Ranskan valtuuskunta on kiinnittänyt komission huomiota siihen, että chileläiset käyttävät perinteisiä ranskalaisia merkintöjä Château, grand cru, cru burgeois ja clos. Niiden käyttö saattaa johtaa kuluttajia harhaan viinin alkuperän suhteen ja näin ollen saada aikaan epäreilua kilpailua. Näyttää siltä, että komissio ei ottanut tätä huomioon neuvotteluissa. Ennen kaikkea on todettava, että ei ole todisteita Chilen viinintuottajien ennakko-oikeudesta käyttää näitä merkintöjä. Vaikka Chilen nykyisessä lainsäädännössä tunnustetaan täydentävät laatumerkinnät, niitä koskevaa luetteloa tai määritelmiä ei ole olemassa. 1. Miksi Euroopan komissio jätti huomioimatta tätä kysymystä koskevat Ranskan valtuuskunnan kommentit? 2. Voiko komissio esittää todisteet siitä, että Chilen lainsäädännössä tunnustettiin ennen sopimuksen solmimista termit Château, grand cru, cru burgeois ja clos? Onko komissio tietoinen siitä, että tällaisten todisteiden puuttuminen aiheuttaisi termien ennakkokäyttöoikeutta koskevan juridisen ongelman? 3. Jos ennakko-oikeus näytetään toteen, aikooko komissio ottaa tämän asian neuvoa-antavan sekakomitean ensimmäisen kokouksen esityslistalle ja vahvistaa käytännön edellytykset 5 kohdassa tarkoitettujen homonyymisten perinteisten merkintöjen ja täydentävien laatumerkintöjen erottamiseksi toisistaan ja ottaa tällöin huomioon tarpeen varmistaa asianomaisten tuottajien tasapuolinen kohtelu ja sen, että kuluttajia ei johdeta harhaan (sopimuksen 8 artiklan 6 kohta)? (1) EYVL L 352, 30.12.2002, s. 3. Franz Fischlerin komission puolesta antama vastaus (14. maaliskuuta 2003) Neuvotellessaan Chilen kanssa assosiaatiosopimuksesta komissio kuuli Euroopan unionin 15:tä jäsenvaltiota. Komissio on tutkinut kaikki huomautukset ja ehdotukset, joita kaikki, erityisesti viinejä koskevan sopimuksen teknisiin seikkoihin huolellisesti paneutuneet jäsenvaltiot esittivät. Ministerineuvosto on hyväksynyt assosiaatiosopimuksen tiettyjen määräysten väliaikaisen soveltamisen, viinejä koskeva sopimus mukaan luettuna. Erityistä huomiota on kiinnitetty perinteisiin merkintöihin. Niitä on tarkasteltu noudattaen neuvoston lokakuussa 2000 komissiolle antamia suuntaviivoja, jotka koskevat viineistä ja väkevistä alkoholijuomista käytäviä neuvotteluja yhteisön ulkopuolisten maiden kanssa. Yhteisön oikeudessa on vakiintunut käytäntö, jonka mukaan yhteisön ja yhteisön ulkopuolisten maiden väliset kansainväliset sopimukset ovat ensisijaisia yhteisön sekundaarioikeuteen nähden, joten näihin sopimuksiin voi sisältyä yhteisön sekundaarioikeudesta poikkeavia määräyksiä. Arvoisan parlamentin jäsenen mainitseman ennakkokäyttöoikeuden osalta komissio muistuttaa, että elintarvikkeiden merkintöjä koskevaa asetusta(1) aletaan soveltaa vasta 1. elokuuta 2003. Lisäksi yhteisön ulkopuoliset maat voivat nykyisen viinilainsäädännön nojalla käyttää perinteisiä merkintöjä tietyin edellytyksin. Chilen tapauksessa komissio on katsonut, että kirjallisessa kysymyksessä mainittu tiettyjen perinteisten merkintöjen käyttö täyttää viinejä koskevan sopimuksen ehdot, joiden mukaan tuottajia on kohdeltava tasapuolisesti ja kuluttajia ei saa johtaa harhaan. Sopimuspuolet ottavat tietyt määritelmät tarkasteltaviksi sekakomitean ensimmäisessä kokouksessa assosiaatiosopimuksen mukaisesti. (1) Komission asetus (EY) N:o 753/2002, annettu 29 päivänä huhtikuuta 2002, neuvoston asetuksen (EY) N:o 1493/1999 soveltamista koskevista eräistä yksityiskohtaisista säännöistä tiettyjen viinituotteiden kuvauksen, nimityksen, tarjontamuodon ja suojauksen osalta, EYVL L 118, 4.5.2002.